Pentru CFM 2021-2027, FEAD este integrat în Fondul social european Plus (FSE+) pentru a îmbunătăți sinergiile dintre fonduri. Pentru a stimula sprijinul pentru incluziunea socială, Regulamentul FSE+ prevede ca o proporție de cel puțin 25 % din componenta cu gestiune partajată a FSE+ să fie alocată pentru promovarea incluziunii sociale (comparativ cu 20 % în cadrul FSE 2014-2020) și cu o alocare minimă suplimentară de 3 % per stat membru pentru combaterea deprivării materiale, actualul obiectiv principal al FEAD.

Ca răspuns la pandemia de COVID-19, au fost adoptate două inițiative pentru investiții ca reacție la coronavirus (CRII). A doua Inițiativă pentru investiții ca reacție la coronavirus (CRII+), adoptată în aprilie 2020, prevede o flexibilitate extraordinară în utilizarea fondurilor structurale și de investiții europene. În plus, ea introduce măsuri specifice de sprijinire a celor mai defavorizate persoane prin modificarea normelor de funcționare a programului FEAD, permițând autorităților de management, organizațiilor partenere și altor părți interesate să reacționeze rapid la provocările emergente. De exemplu, este posibil în prezent să se furnizeze ajutor alimentar și asistență materială de bază prin intermediul unor vouchere, precum și să se ofere echipamente de protecție personală, reducându-se astfel riscul de contaminare pentru persoanele care oferă ajutor și asistență. S-a introdus, de asemenea, o cofinanțare la o rată de 100 % pentru exercițiul financiar 2020-2021. Până la sfârșitul lunii aprilie 2021, adoptarea inițiativelor CRII și CRII+ a avut ca rezultat 12 propuneri de modificare a programului FEAD în 9 state membre (AT, ES, FR, HR, HU, LU, IT, PT și RO): 8 modificări pentru a beneficia de rata de cofinanțare de 100 % și 4 modificări pentru a introduce măsuri de urgență ca răspuns la pandemia de COVID-19.

Mai mult de jumătate (55 %) din ajutorul alimentar a constat în produse lactate și făină, pâine, cartofi și alte produse care conțin amidon. Proporția produselor lactate a fost deosebit de ridicată în FR și ES. În FI, LV, SK și IT, proporția de făină, pâine, cartofi și alte produse care conțin amidon a fost ridicată (50 % sau mai mult). Cantitatea de fructe și legume (indicatorul comun de realizare 4 – a se vedea anexa) și de carne, ouă, pește și fructe de mare (indicatorul comun de realizare 5 – a se vedea anexa) distribuită a continuat să crească în perioada 2017-2019, până la 17,5 % și, respectiv, 8,5 % în 2019. Cantitatea de grăsimi și uleiuri variază de la un stat membru la altul, ridicându-se în medie la 5 %. Proporția mâncărurilor preparate este relativ ridicată în IE (25 %), dar este, în rest, rezonabil de scăzută și în scădere, cu aproximativ 9 % în întreaga UE, în special ca urmare a unei scăderi semnificative înregistrate în HU (de la aproximativ 36 % în 2018 la aproximativ 18 % în 2019). Costul alimentelor distribuite per persoană variază destul de semnificativ între statele membre și de la un an la altul. În mare parte, variația este generată de cantitatea și de tipul de produse distribuite (cum ar fi rata ridicată a produselor proaspete), precum și de intensitatea sprijinului.

Profilul general al destinatarilor finali ai sprijinului FEAD a rămas în mare parte neschimbat. La fel ca în anii anteriori, puțin sub jumătate (49 %) din numărul total de persoane care au beneficiat de asistență au fost femei. Copiii au beneficiat de peste 30 % din sprijinul disponibil, urmați de migranți, de persoanele de origine străină sau de minorități (10 %) și de persoanele fără adăpost (7 %). În 2019, 8 % dintre destinatarii finali ai FEAD au fost persoane în vârstă de cel puțin 65 de ani și puțin sub 5 % au fost persoane cu handicap. Aceste cifre reprezintă estimări ale organizațiilor partenere și ar trebui tratate cu prudență.

Se estimează că, în 2019, 12,2 milioane de persoane au beneficiat de asistență alimentară prin FEAD, peste 800 000 de persoane au primit asistență materială și aproximativ 30 000 de persoane au beneficiat de sprijin pentru incluziune socială. Peste 12,5 milioane de persoane în total au beneficiat de sprijin FEAD, potrivit unei estimări prudente. Cele mai semnificative creșteri ale numărului de destinatari finali s-au înregistrat în FR (cu 450 132 de persoane mai mult decât în 2018), în HR (cu 132 675 de persoane mai mult), în LV (cu 58 904 de persoane mai mult), IE (cu 42 713 de persoane mai mult) și în FI (cu 34 229 de persoane mai mult). În schimb, 17 state membre au înregistrat un număr redus al destinatarilor finali, în special IT (cu 594 297 mai puține persoane decât în 2018), EL (70 961 de persoane), precum și CZ, BG, PL și SK. În plus, RO continuă să se confrunte cu probleme legate de implementare (a se vedea mai jos).

Toate cele 21 de state membre care distribuie alimente – cu excepția CY – au realizat acest lucru sub forma unor pachete de produse alimentare standardizate. 14 state membre au oferit, de asemenea, mese: BE, BG, CY, CZ, EL, ES, FI, HR, HU, IE, IT, LV, PL și SK. Printre acestea, unele au oferit mese gata preparate pentru elevi (CY, CZ, EL și HR) sau pentru persoanele fără adăpost (HU, IE, IT, LV, PL și SK). Banca de alimente din EE a continuat să colaboreze strâns cu autoritățile locale și a cooperat cu municipalitățile pentru ca ajutorul alimentar să ajungă într-o măsură cât mai mare în gospodăriile oamenilor. La fel ca în 2018, datorită unei bune comunicări între parteneri, 95 % din totalul pachetelor de ajutor alimentar au fost distribuite în perioada vizată. La fel ca în anii anteriori, livrările de alimente de către organizațiile partenere din BG, CY, HU și ES au fost finanțate integral de FEAD, la fel ca și în cazul EL în 2019.

PO I - Asistență materială de bază

Sumele alocate pentru asistență materială de bază au crescut semnificativ. În 2019, statele membre au distribuit 19,2 milioane EUR pentru asistența materială de bază, cu 42 % mai mult decât în 2018, proporție care crescuse deja cu 44 % în raport cu 2017. Cu toate acestea, spre deosebire de 2018, creșterea nu se datorează în primul rând faptului că alte state membre încep să furnizeze asistență materială de bază, ci mai degrabă unei tendințe ascendente generalizate în ceea ce privește furnizarea de asistență materială. Creșterile au fost deosebit de importante în AT, EL, HR și LV. Șapte state membre au continuat să distribuie asistență materială de bază la fel ca în anul precedent (CY, CZ, HU, IE, LT, LU și SK). IT a început să raporteze progresele înregistrate în ceea ce privește asistența materială de bază după începerea operațiunilor în 2018, oferind persoanelor fără adăpost bunuri de bază. Majoritatea bunurilor au fost distribuite în patru state membre: AT, EL, HR și HU (a se vedea figura 4). Persoanele fără adăpost au fost vizate în mod special de măsurile de sprijin pentru locuințe din IT, însă acestea au primit asistență și în CZ, EL, HR și SK și au primit produse de îngrijire personală și alte bunuri. În CZ, HR și IT, aceste persoane au primit, de asemenea, echipamente de bucătărie (persoanele relocate sau care locuiau în spații precare) și îmbrăcăminte, iar în CZ, EL, HR și IT au primit saci de dormit/pături.

Rechizitele școlare și produsele de îngrijire personală pentru familiile cu copii au reprezentat, în continuare, principalele articole din cadrul asistenței materiale de bază distribuite prin FEAD. În 2019, articolele livrate familiilor cu copii au inclus articole de papetărie și materiale școlare (AT, EL, HR, HU, IE și LV), ghiozdane (AT, EL, HR și LV), pachete pentru îngrijirea bebelușilor (CY, EL, HR, HU și IE), echipamente sportive (EL și HR) și îmbrăcăminte (EL, HR și IT). În EL, HU, LU, LV și SK, au fost distribuite, de asemenea, articole precum detergent de rufe, cremă și săpun pentru bebeluși și copii de vârstă mică, șervețele umede și scutece.

Figura 4. Valoarea monetară totală a bunurilor distribuite în perioada 2014-2019, per tip

Figura 5. Valoarea monetară totală a bunurilor distribuite în perioada 2014-2019, per stat membru

Sursă: SFC2014

PO I – Măsuri auxiliare

În conformitate cu Regulamentul FEAD, statele membre care au pus în aplicare programele PO I în 2019 au adoptat, de asemenea, măsuri auxiliare. Majoritatea statelor membre au continuat să ofere numeroase măsuri auxiliare. De exemplu:

·AT a inclus în fiecare pachet pentru familiile cu copii care au împlinit vârsta școlară, o broșură care acoperă mai multe subiecte, inclusiv informații privind alte servicii, cum ar fi formare financiară, ajutor alimentar și distribuția de îmbrăcăminte, precum și sfaturi practice despre școală pentru copii;

·EE a distribuit o nouă ediție revistei „Help” („Ajutor”), care conține o listă de contacte a unor organizații utile, precum și rețete culinare în care se utilizează produsele alimentare incluse în pachete; și

·PL și-a extins în continuare oferta de măsuri auxiliare, incluzând activități precum fizioterapia și exercițiile de formare pentru persoanele cu obezitate, pentru a contribui la prevenirea bolilor coloanei vertebrale.

Alte măsuri au inclus:

·un proiect de integrare socioprofesională de anvergură, bazat pe diverse „Magasins Citoyens” (magazine pentru cetățeni) din centrul orașului La Louvière care oferă numeroase servicii (de exemplu, magazin de îmbrăcăminte de ocazie și sprijin pentru persoanele aflate în căutarea unui loc de muncă); proiectul a fost creat de CPAS (centrele publice de acțiune socială) (BE);

·Serviciul de psihologie educațională care contribuie la integrarea și sprijinirea copiilor cu handicap senzorial sau intelectual sau cu dificultăți grave de învățare prin intermediul unor programe precum „Programe de alfabetizare în licee” (CY); și

·„Solidaritatea în regiunea Drama”, un parteneriat social menit să ajute persoanele în vârstă (EL).

Majoritatea statelor membre au aplicat o combinație de măsuri auxiliare, doar câteva dintre acestea alegând să se concentreze numai asupra uneia sau a două activități. Măsurile auxiliare puse în aplicare în 2019 (a se vedea figura 6) au inclus:

·consiliere privind pregătirea și depozitarea produselor alimentare (BG, CZ, EE, FI, FR, HR, LT, LV, PL, PT și SK);